TFI ร้องศาลฯยกฟ้องล้มละลาย เหตุสินทรัพย์เกินมูลหนี้กว่า 3 เท่าตัว
TFI ร้องศาลฯยกฟ้องล้มละลาย เหตุสินทรัพย์เกินมูลหนี้กว่า 3 เท่าตัว
30 ก.ย. 2562

บริษัท ไทยฟิล์มอินดัสตรี่ จำกัด (มหาชน) หรือ TFI เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่บริษัทฯได้มีข้อพิพาทกับผู้จำหน่ายวัตถุดิบเม็ดพลาสติกต่างประเทศรายหนึ่ง เกี่ยวกับการสั่งซื้อวัตถุดิบ ซึ่งบริษัทฯได้มีการเจรจามาเป็นลำดับ ต่อมาผู้จำหน่ายวัตถุดิบเม็ดพลาสติกต่างประเทศรายนี้ ได้ยื่นฟ้องคดีล้มละลายต่อบริษัทฯ ด้วยมูลฟ้องเป็นจำนวนเงินประมาณ 84 ล้านบาท ทั้งนี้ ศาลล้มละลายกลาง (ศาล) ได้รับคำร้อง และศาลได้ปิดหมายเรียกเมื่อวันที่ 27 ก.ค.2562 ให้บริษัทฯทราบโดยศาลนัดพิจารณาในวันที่ 30 ก.ย.2562 นั้น
โดยในวันนี้ (30 ก.ย.2562) ทนายความของบริษัทฯได้ไปศาลตามนัด พร้อมยื่นคำให้การว่าบริษัทฯมิได้มีหนี้สินล้นพ้นตัว บริษัทฯยังมีทรัพย์สินมากกว่าหนี้สิน โดยสามารถพิจารณาได้จากงบการเงินที่บริษัทฯ ได้รายงานต่อกรมพัฒนาธุรกิจการค้า กระทรวงพาณิชย์ฉบับล่าสุด สิ้นสุด ณ วันที่ 31 ธ.ค.2561 ซึ่งแสดงยอดสินทรัพย์รวม 1,742 ล้านบาท แต่มียอดรวมหนี้สินเพียงจำนวน 1,451 ล้านบาท จะเห็นได้ว่ามีสินทรัพย์มากกว่าหนี้สินถึง 291 ล้านบาท ซึ่งสูงกว่า 3 เท่าของมูลหนี้ที่ฟ้อง 84 ล้านบาท จึงขอให้ศาลได้โปรดยกฟ้อง ศาลจึงได้มีคำสั่งกำหนดวันนัดสืบพยานคู่ความในวันที่ 3 และ 4 ธ.ค.2562